Volkswagen sluit tydelik Europese aanlegteFoto: AP Photo/Jens Meyer Volkswagen het Dinsdag aangekondig dat hy meeste van sy Europese aanlegte vir minstens twee weke gaan sluit weens onsekerheid oor die aanvraag na motors en verskaffers van onderdele te midde van die uitbreking van die nuwe koronavirus (Covid-19). Die motorvervaardiger het gesê dis nie moontlik om ŉ betroubare vooruitsig te gee van vanjaar se wins nie. Die maatskappy het egter gesê sy besigheid in China, ŉ pilaar van die maatskappy se inkomste, is besig om weer terug te keer terwyl al hoe minder gevalle hier aangemeld word en sy ambisieuse planne om vervaardiging van elektriese motors te vergroot, duur voort. Herbert Diess, uitvoerende hoof van die maatskappy het die aankondiging oor die tydelike sluiting van die Europese aanlegte gemaak tydens die aanvang van die maatskappy se jaarlikse perskonferensie. Aldus die dpa-nuusagentskap het die maatskappy se verteenwoordigers gesê die laaste skofte sal Vrydag in meeste aanlegte plaasvind. Die maatskappy se fasiliteite in Italië het reeds gesluit. Diess het gesê “verkope verhoog [in China] en die vertoonlokale is oop” ná Chinese owerhede opdrag gegee het dat maatskappye hul deure moet sluit, maar dit nou voorkom of die epidemie besig is om te verlangsaam in die land. Die maatskappy het vroeër gesê hy verwag ŉ verhoging van 4% in verkope. Diess het intussen egter gesê 2020 sal “ŉ baie moeilike jaar wees”, aangesien die virus-uitbreking “talle onbekende uitdagings aan ons stel”. Die maatskappy is steeds van voornemens om die ID.3 bekend te stel, ŉ massavervaardigde elektriese kompakmotor wat in Zwickau, Duitsland, vervaardig word. Die motor sal na verwagting later vanjaar op die mark beskikbaar wees. Volkswagen het verlede jaar ŉ netto wins van €14,02 miljard aangemeld, 15% meer as in 2018. Inkomste vir die jaar het met 7% toegeneem tot €252,6 miljard. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.